CELEX: 32015R2295
Language: fi
Date: 2015-12-09 00:00:00
Title: Komission täytäntöönpanoasetus (EU) 2015/2295, annettu 9 päivänä joulukuuta 2015, asetuksen (EY) N:o 2074/2005 muuttamisesta siltä osin kuin on kyse hyväksyttyjen elintarvikealan laitosten luettelosta (ETA:n kannalta merkityksellinen teksti)

10.12.2015   
            
            
               FI
            
            
               Euroopan unionin virallinen lehti
            
            
               L 324/5
            
         KOMISSION TÄYTÄNTÖÖNPANOASETUS (EU) 2015/2295,
   annettu 9 päivänä joulukuuta 2015,
   asetuksen (EY) N:o 2074/2005 muuttamisesta siltä osin kuin on kyse hyväksyttyjen elintarvikealan laitosten luettelosta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon rehu- ja elintarvikelainsäädännön sekä eläinten terveyttä ja hyvinvointia koskevien sääntöjen mukaisuuden varmistamiseksi suoritetusta virallisesta valvonnasta 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 882/2004 (1) ja erityisesti sen 31 artiklan 2 kohdan f alakohdan,
   sekä katsoo seuraavaa:
   
               (1)
            
            
               Asetuksessa (EY) N:o 882/2004 vahvistetaan yleiset säännöt virallisen valvonnan toteuttamista varten; virallisen valvonnan avulla todennetaan elintarvikkeita ja rehuja, eläinten terveyttä sekä eläinten hyvinvointia koskevien unionin sääntöjen noudattaminen. Asetuksessa säädetään, että jäsenvaltioiden on pidettävä hyväksytyistä laitoksista ajantasaisia luetteloita, jotka asetetaan muiden jäsenvaltioiden ja yleisön saataville.
            
         
               (2)
            
            
               Komission asetuksessa (EY) N:o 2074/2005 (2) säädettyjen vaatimusten mukaisesti komission tehtävänä on asettaa käyttöön verkkosivusto, jonne kunkin jäsenvaltion on luotava linkki sellaiselle kansalliselle verkkosivustolleen, joka sisältää muiden jäsenvaltioiden ja yleisön saatavilla olevat hyväksyttyjen laitosten ajantasaiset luettelot. Näiden luetteloiden analysointi esimerkiksi vaikutusten arviointia varten tai yhteyksien luomiseksi muihin komission tietoteknisiin välineisiin on osoittautunut aikaa vieväksi ja monimutkaiseksi.
            
         
               (3)
            
            
               Jotta voidaan yksinkertaistaa mahdollisuutta analysoida jäsenvaltioiden laitoksia koskevaa luetteloa ja lisätä unionin hyväksytty laitos ilman aiheetonta viivytystä hyväksyttyjen laitosten luetteloihin, näyttää aiheelliselta sallia Traces-järjestelmän käyttö.
            
         
               (4)
            
            
               Tässä asetuksessa säädetyt vaatimukset edellyttävät sekä elintarvikealan toimijoiden että toimivaltaisten viranomaisten nykykäytäntöjen mukauttamista. Sen vuoksi on aiheellista sallia, että tämän asetuksen soveltamisen aloittamista lykätään.
            
         
               (5)
            
            
               Sen vuoksi asetusta (EY) N:o 2074/2005 olisi muutettava.
            
         
               (6)
            
            
               Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Korvataan asetuksen (EY) N:o 2074/2005 liite V tämän asetuksen liitteellä.
   2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan 1 päivästä tammikuuta 2016.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 9 päivänä joulukuuta 2015.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 165, 30.4.2004, s. 1.
   
      (2)  Komission asetus (EY) N:o 2074/2005, annettu 5 päivänä joulukuuta 2005, Euroopan parlamentin ja neuvoston asetuksen (EY) N:o 853/2004 soveltamisalaan kuuluvia tuotteita sekä Euroopan parlamentin ja neuvoston asetusten (EY) N:o 854/2004 ja (EY) N:o 882/2004 mukaisen virallisen valvonnan järjestämistä koskevien täytäntöönpanotoimenpiteiden vahvistamisesta, poikkeuksen tekemisestä Euroopan parlamentin ja neuvoston asetukseen (EY) N:o 852/2004 sekä asetusten (EY) N:o 853/2004 ja (EY) N:o 854/2004 muuttamisesta (EUVL L 338, 22.12.2005, s. 27).
   
      LIITE
      
         
            ”LIITE V
            
               Luettelo hyväksytyistä laitoksista
            
            I LUKU
            
               HYVÄKSYTTYJEN LAITOSTEN LUETTELON SAATAVUUS
            
            Auttaakseen jäsenvaltioita laatimaan hyväksyttyjen elintarvikealan laitosten ajantasaisia luetteloita, jotka ovat muiden jäsenvaltioiden ja yleisön saatavilla, komissio asettaa käyttöön verkkosivuston, jonne kunkin jäsenvaltion on luotava linkki kansallisille verkkosivustoilleen tai ilmoitettava, että luettelot julkaistaan Traces-järjestelmän kautta.
            II LUKU
            
               KANSALLISTEN VERKKOSIVUSTOJEN MUOTOILU
            
            A.   Pääasiallinen luettelo
            
            
                     
                        1.
                     
                     
                        Kunkin jäsenvaltion on toimitettava komissiolle yksittäisen kansallisen verkkosivuston osoite, jossa on pääasiallinen luettelo asetuksen (EY) N:o 853/2004 liitteessä I olevassa 8.1 kohdassa määriteltyjen eläinperäisten tuotteiden osalta hyväksytyistä elintarvikealan laitoksista.
                     
                  
                     
                        2.
                     
                     
                        Edellä olevassa 1 alakohdassa tarkoitetun pääasiallisen luettelon on oltava yksisivuinen, ja se on täytettävä vähintään yhdellä unionin virallisella kielellä.
                     
                  B.   Toimintakaavio
            
            
                     
                        1.
                     
                     
                        Toimivaltaisen viranomaisen tai tapauksen mukaan yhden asetuksen (EY) N:o 882/2004 4 artiklassa tarkoitetuista toimivaltaisista viranomaisista on luotava verkkosivusto, jolla pääasiallinen luettelo on.
                     
                  
                     
                        2.
                     
                     
                        Pääasiallisesta luettelosta on oltava linkki
                        
                                    a)
                                 
                                 
                                    muihin samalla verkkosivustolla oleviin verkkosivuihin;
                                 
                              
                                    b)
                                 
                                 
                                    muiden toimivaltaisten viranomaisten, yksiköiden tai mahdollisten elinten hallinnoimiin verkkosivustoihin, jos 1 alakohdassa tarkoitettu toimivaltainen viranomainen ei ylläpidä tiettyjä hyväksyttyjen elintarvikealan laitosten luetteloita.
                                 
                              
                  C.   Luettelon asettaminen saataville Traces-järjestelmän kautta.
            
            Poiketen siitä, mitä A ja B osassa säädetään, jäsenvaltiot voivat asettaa luettelot saataville Traces-järjestelmän kautta.
            III LUKU
            
               HYVÄKSYTTYJEN LAITOSTEN LUETTELOIDEN ULKOASU JA KOODIT
            
            Luettelon ulkoasua, asianmukaisia tietoja ja koodeja koskevat seikat on vahvistettava, jotta varmistetaan hyväksyttyjä elintarvikealan laitoksia koskevien tietojen laaja saatavuus ja parannetaan luetteloiden luettavuutta.
            IV LUKU
            
               TEKNINEN ERITTELY
            
            Edellä olevassa II ja III luvussa tarkoitetut tehtävät ja toimet on suoritettava komission julkaiseman teknisen erittelyn mukaisesti.”